b'\n_START_ARTICLE_\nKatekizmas\n_START_PARAGRAPH_\nKatekizmas - glaustas krik\xc5\xa1\xc4\x8dionyb\xc4\x97s pagrind\xc5\xb3 i\xc5\xa1d\xc4\x97stymas klausim\xc5\xb3 ir atsakym\xc5\xb3 forma. Jame pateikiamos tik\xc4\x97jimo tiesos, sakramentai, Credo, De\xc5\xa1imt Dievo \xc4\xafsakym\xc5\xb3 ir malda T\xc4\x97ve m\xc5\xabs\xc5\xb3. Katekizmo turinys priklauso nuo i\xc5\xa1leidimo laikotarpio ir adresato (vaik\xc5\xb3, suaugusi\xc5\xb3j\xc5\xb3, pasaulie\xc4\x8di\xc5\xb3, kunig\xc5\xb3, valstybi\xc5\xb3) poreikio.\n_START_SECTION_\nIstorija\n_START_PARAGRAPH_\nKrik\xc5\xa1\xc4\x8dioni\xc5\xb3 doktrinos santrauk\xc5\xb3 atsirado jau pirmaisiais krik\xc5\xa1\xc4\x8dionyb\xc4\x97s am\xc5\xbeiais. I a. katekizmu vadinti \xc5\xbeodiniai pamokymai katechumenams, v\xc4\x97liau \xc5\xa1iuos pamokymus imta u\xc5\xbera\xc5\xa1yti. Nuo II a. iki V a. katekizmus reng\xc4\x97 Jonas Auksaburnis, Kirilas Jeruzalietis, \xc5\xa1v. Augustinas. Jie daugiausia buvo skirti suaugusiems Krik\xc5\xa1to sakramentui rengti. Dauguma v\xc4\x97lesni\xc5\xb3 katekizm\xc5\xb3 buvo skirti katechetams ir kunigams. Katekizm\xc5\xb3 rengimas ypa\xc4\x8d suaktyv\xc4\x97jo Reformacijos metu. Autokefalin\xc4\x97s sta\xc4\x8diatiki\xc5\xb3 ba\xc5\xbeny\xc4\x8dios naudoja savuosius katekizmus, leid\xc5\xbeiamus nacionalin\xc4\x97mis kalbomis. Katekizmai da\xc5\xbenai tapdavo pirmosiomis knygomis, para\xc5\xa1ytomis krik\xc5\xa1\xc4\x8dioni\xc5\xb3 dvasinink\xc5\xb3 vietine kalba. XVI a. viduryje evangelikai liuteronai pareng\xc4\x97 ir i\xc5\xa1spausdino katekizmus est\xc5\xb3 (1535 m.), suomi\xc5\xb3 (1543 m.), lenk\xc5\xb3 (1544 m.), pr\xc5\xabs\xc5\xb3 (1545 m.), latvi\xc5\xb3 (1585 m.) kalbomis. Lietuvi\xc5\xb3 kalba taip pat pirmoji sukurta knyga buvo Martyno Ma\xc5\xbevydo katekizmas, i\xc5\xa1leistas 1547 m. 1595 m. i\xc5\xa1spausdintas lietuvi\xc5\xa1kas M. Dauk\xc5\xa1os i\xc5\xa1 lenk\xc5\xb3 kalbos i\xc5\xa1verstas J. Ledesmos Katekizmas. Pirmasis Katalik\xc5\xb3 ba\xc5\xbeny\xc4\x8dios oficialus Romos katekizmas buvo sudarytas 1566 m. Tridento susirinkimo nutarimu. Naujausiais laikais pagars\xc4\x97jo pranc\xc5\xabz\xc5\xb3 ir oland\xc5\xb3 teolog\xc5\xb3 leisti katekizmai, kuriuose bandyta naujovi\xc5\xa1kai, nedogmi\xc5\xa1kai ai\xc5\xa1kinti tik\xc4\x97jimo tiesas. 1992 m. buvo sudarytas ir popie\xc5\xbeiaus Jono Pauliaus II patvirtintas pirmasis po Romos katekizmo visuotinis Katalik\xc5\xb3 ba\xc5\xbeny\xc4\x8dios katekizmas, pagal j\xc4\xaf leid\xc5\xbeiami ir vietiniai katekizmai.'